
MESTNA OBČINA MURSKA SOBOTA 
PREJELA
EVROPSKI CERTIFIKAT QUEST


Dne 03. 10. 2013 je Mestna občina Murska Sobota, za uspešno implementacijo orodja namenjenega razvoju energetsko učinkovite in trajnostne mobilnosti, prejela evropski certifikat QUEST. Certifikat je občini izročila Fakulteta za gradbeništvo Univerze v Mariboru, ki je nacionalni koordinator evropskega projekta QUEST.

Mestna občina Murska Sobota se je tako pridružila več kot 45-tim mestom iz 13-tih evropskih držav, ki so že prejela certifikat in uporabljajo orodje QUEST. V Sloveniji so do sedaj k implementaciji tega orodja pristopile še MO Kranj in MO Ptuj.

QUEST je angleška kratica za »Quality management tool for urban energy efficient sustainable transport«, kar pomeni orodje upravljanja kakovosti za energetsko učinkovito in trajnostno mobilnost. Osnovni namen projekta je podpreti mesta pri njihovem resničnem prizadevanju za razvoj energetsko učinkovite in trajnostne mobilnosti. V ta namen je bila razvita metodologija QUEST, ki vključuje: pregled in ocenitev obstoječe prometne strategije, vključitev vseh ključnih deležnikov, oblikovanje načrta ukrepov in podelitev certifikata.

Mestna občina Murska Sobota se je s prejemom certifikata zavezala, da bo v prihodnje še nadalje izvajala ukrepe za izboljšanje kakovosti javnega mestnega avtobusnega prometa in ukrepe za povečanje okolju prijaznih načinov potovanj, kot so hoja in kolesarjenje. Občina bo prav tako nadalje podprla izvajanje promocijskih in ozaveščevalnih aktivnosti na področju okolju prijaznih načinov potovanj v osnovnih šolah, kot so hoja, kolesarjenje in javni potniški promet.

[bookmark: _GoBack]Z doslednim izvajanjem začrtanih ukrepov in spremembo prioritet prometnega načrtovanja (v ospredju je človek in ne osebni avtomobil) lahko Murska Sobota v prihodnje postane atraktivnejše in bolj trajnostno mesto z izkoriščenimi razvojnimi potenciali, po vzoru drugih evropskih mest.

    Univerza v Mariboru
   Inštitut prometnih ved
         mag. Sebastian Toplak, u.d.i.p.
          Vodja projekta

